Foma presiden blong RMC long aelan blong Pentecost, Jean Baptiste Buleben, hemi askem lida blong opposition, Ishmael Kalsakau mo memba blong palaman blong Pentecost Francois Chani blong tufala i mas honest long ol pipol blong Vanuatu long ol toktok blong tufala.
Mr Buleben i talem se Mr Kalsakau mo ol nara MP blong opposisen, oli agensem inkris blong salari blong olgeta we gavman i pem salari blong olgeta be bihaen long hem, oli benefit long inkris ia. Hemi talem se inogud opposisen istap mekem big maut long inkris blong salari long pablik be bihaen ol memba blong palaman blong opposisen, oli pas bihaen mo go karem mani inkris ia. Mr Buleben i talem se sapos Mr Kalsakau, hemi wan tru lida mo hemi honest long ol toktok blong hem agensem inkris ia, hem sut givim bak inkris o difrens blong salari blong hem long tede mo hemia blong bifo igo bak long gavman tresori long ministri blong fainens. Mr Buleben i talem se hemia i fasin blong wan hypocrite. Hemi talem se Mr Kalsakau wetem grup blong hem oli agensem inkris ia be bihaen long hem, oli go akseptem mani we gavman i givim long olgeta long evri pay-day. Mr Buleben i askem Mr Kalsakau blong hemi folem tok tok blong hem be hemi no tok tok nomo ale fasin blong hem, hemi go difren. Hemi apil long Mr Kalsakau blong hemi sapotem ting ting blong introdiusim INCOME TAX blong pem salari blong hem. Hemi talem se hemi semak olsem PACER PLUS we Mr Kalsakau i tok agensem insaed long palaman be tede pipol we oli vot long hem long constituency blong Port Vila, oli benefit long RSE scheme long Australia mo New Zealand. Hemi se hemi sapraes se ino long taem Mr Kalsakau, hemi dimandem blong gavman hemi apoentem hariap wam leba commissioner blong luk luk long ol RSE workers. Mr Buleben i askem Mr Kalsakau blong hemi shout shame blong tokbaut RSE scheme taem we hemi agensem PACER PLUS. Hemi talem se ol pipol blong Vanuatu we oli go wok wok long RSE sheme oli go long Australia mo New Zealand mo tufala kantri ia nao we Vanuatu i saenem agrimen blong PACER PLUS wetem tufala. Mr Buleben, hemi apil tu long memba blong palaman blong Pentecost, Mr Chani blong hemi mas kamaut klia long isiu blong PACER PLUS. Foma presiden blong RMC long Pentecost i talem se Mr Chani i agensem PACER PLUS be tede hemi sendem ol pipol blong Vanuatu igo wok long Australia. Hemi talem se taem we Mr Chani i toktok wetem ol bisnis friend blong hem long Port Vila, hemi agensem PACER PLUS be long konstituensi blong hem long Pentecost, hemi akseptem PACER PLUS.
Mr Buleben, hemi rimaenem Mr Kalsakau mo Mr Chani se sapos Vanuatu ino saenem PACER PLUS, bae hemi no part blong raon table negotiation between Australia mo New Zealand blong tokbaut RSE sheme. Hemi talem se taem we Vanuatu ino save part blong raon table negotiation hemi minim se Vanuatu, bae hemi nomo save sendem ol pipol blong Vanuatu igo long Australia mo New Zealand. Mr Buleben i talem se nara big project we bae hemi save benefitim ol pipol blong Vanuatu, hemi project blong rebuildim bak Christ Church long New Zealand.
tpi_Latn tpi_Latn eng_Latn